b'\n_START_ARTICLE_\nKlju\xc4\x8davnica\n_START_PARAGRAPH_\nKlju\xc4\x8davnica je element proti vlomnega sistema. Vsak izmed nas klju\xc4\x8davnice dnevno uporablja doma, v slu\xc5\xbebi, pri zaklepanju avtomobila ali kolesa. _NEWLINE_Najstarej\xc5\xa1a znana naprava za zaklepanje vrat je bila odkrita v ru\xc5\xa1evinah Ninive, glavnem mestu starodavne Asirije. Iz teh klju\xc4\x8davnic je kasneje nastala egiptovska lesena klju\xc4\x8davnica z zati\xc4\x8di, ki je sestavljena iz vijaka, ogrodja vrat in klju\xc4\x8da. Leta 1848 je Linus Yale izumil cilindri\xc4\x8dno klju\xc4\x8davnico z zati\xc4\x8di.\n_START_SECTION_\nDeli klju\xc4\x8davnice\n_START_PARAGRAPH_\nVsaka klju\xc4\x8davnica je sestavljena iz treh pomembnih delov: notranje klju\xc4\x8davnice, okovja klju\xc4\x8davnice s \xc5\xa1\xc4\x8ditom in cilindri\xc4\x8dnega vlo\xc5\xbeka._NEWLINE_Notranja klju\xc4\x8davnica je sestavljena iz zapahov in mehanizma za premikanje v le\xc5\xbei\xc5\xa1\xc4\x8da v kovinskih okvirjih, ki so pri\xc4\x8dvr\xc5\xa1\xc4\x8deni na podboje vrat. Spodnji zapah premikamo z brado na cilindri\xc4\x8dnem vlo\xc5\xbeku, zgornjega pa s kljuko._NEWLINE_Okovje klju\xc4\x8davnice je sestavljeno iz kljuk, vrtljive bunke ali nepremi\xc4\x8dnega ro\xc4\x8daja ter \xc5\xa1\xc4\x8dita klju\xc4\x8davnice. Kljuko uporabljamo za premikanje zgornjega zapaha. \xc5\xa0\xc4\x8dit klju\xc4\x8davnice je jekleni element, ki \xc5\xa1\xc4\x8diti cilindri\xc4\x8dni vlo\xc5\xbeek pred lomljenjem. Pomembno je, da je privit z notranje strani in da cilindri\xc4\x8dni vlo\xc5\xbeek ne \xc5\xa1trli preve\xc4\x8d izven \xc5\xa1\xc4\x8dita_NEWLINE_Cilindri\xc4\x8dni vlo\xc5\xbeek povezuje vse dele klju\xc4\x8davnice in je njen najbolj pomemben del. Uporaba originalnega klju\xc4\x8da omogo\xc4\x8da zasuk vrtljivega jedra v klju\xc4\x8davnici. Energijo klju\xc4\x8da se prenese do mehanizma v notranji klju\xc4\x8davnici._NEWLINE_Navadni cilindri\xc4\x8dni vlo\xc5\xbeek je sestavljen iz ohi\xc5\xa1ja, enega ali dveh vrtljivih jeder, zapornih \xc4\x8depov ( klinov ali zati\xc4\x8dev ) in vzmeti._NEWLINE_Zati\xc4\x8di nam onemogo\xc4\x8dajo obra\xc4\x8danje vrtljivega jedra preden v klju\xc4\x8davnico potisnemo ustrezen klju\xc4\x8d. Eden od zati\xc4\x8dev v paru se dotika vzmeti in ga imenujemo notranji zati\xc4\x8d. Drugi zati\xc4\x8d, ki se dotika brade klju\xc4\x8da imenujemo zunanji ali krmilni zati\xc4\x8d. Notranji zati\xc4\x8di so enake dol\xc5\xbeine, zunanji pa razli\xc4\x8dne. Ve\xc4\x8dina navadnih cilindri\xc4\x8dnih klju\xc4\x8davnic ima po pet parov zati\xc4\x8dev._NEWLINE_Osnovni del cilindri\xc4\x8dne klju\xc4\x8davnice je ohi\xc5\xa1je v katerem se v vzdol\xc5\xbeni izvrtini nahaja vrtljivo jedro. V ohi\xc5\xa1ju so pre\xc4\x8dne izvrtine, v katerih so name\xc5\xa1\xc4\x8dene vzmeti in notranji zati\xc4\x8di. V enako postavljenih pre\xc4\x8dnih izvrtinah v vrtljivem jedru se nahajajo zunanji ali krmilni zati\xc4\x8di. Vzmeti potiskajo notranje zati\xc4\x8de iz ohi\xc5\xa1ja v jedro in mu prepre\xc4\x8dujejo vrtenje. Vrtenje jedra je mogo\xc4\x8de ko vstavimo ustrezen klju\xc4\x8d. Klju\xc4\x8d z brado potisne zunanje zati\xc4\x8de na zunanji rob jedra, notranje zati\xc4\x8de pa v izvrtine v ohi\xc5\xa1ju klju\xc4\x8davnice. Z vrtenjem potiskamo zaporni prstan v polo\xc5\xbeaj odprto.'